Universis presentes litteras inspecturis: officialis Autissiodor., salutem in Domino. Notum facimus quod in nostra presentia constitutus, vir venerabilis, magister Stephanus de Castriduno, succentor Autissiodorensis, recognovit et asseruit coram nobis, in jure, se assedisse et assignasse viris venerabilibus thesaurario et sacriste ecclesie Autissiodorensis, nomine ejusdem ecclesie, triginta solidos Turonenses annui redditus quos se habere dicebat super domum Stephani Pereux, sitam in burgo S. Petri juxta domum defuncti Boneti, carnificis, ex una parte, et domum defuncti Alexandri, carnificis, ex altera parte, percipiendas et habendas, annis singulis, in perpetuum a dictis thesaurario et sacrista et eorum successoribus, ad Nativitatem Domini nomine Autissiodorensis ecclesie, pro ministrandis septem cereis in festo S. Anne matris B.M.V. et quinque cereis in festo S. Agnetis, ante majus Altare et aliis necessariis faciendis que in festo duplici debent fieri. Et pro minisfrandis in translatione S. Nicolai, mense maio, et in festo S. Michaelis, mense octobri, et faciendis omnibus que in festo trium lectionum cum classico fieri debent. In cujus rei testimonium, ad petitionem dicti succentoris, sigillum curie Autissiodorensis presentibus litteris duximus apponendum. Datum anno Domini millesimo ducentesimo octogesimo secundo, die martis post festum B. Bartholomei Apostoli.